<classify> Akizungumza na waandishi wa habari jana Dar es Salaam Rais wa TSCA, Alexander Mwaipasi alisema fomu za kugombea zipo tayari na zinapatikana katika ofisi za Baraza la Michezo la Taifa BMT. Awali, uchaguzi huo ulikuwa ufanyike mwaka jana lakini hakuna aliyejitokeza kuchukua fomu kutokana na mwingiliano wa uchaguzi mkuu wa nchi.Baada ya kuahirisha tangu mwaka jana tukaona huu ni muda muafaka kwa wanachama wetu kushiriki kikamilifu katika uchaguzi huo ujao, tunahimiza watu wajitokeze kwa wingi kuchukua fomu, alisema Mwaipasi.Alisema nafasi zinazogombewa ni Rais, Katibu Mkuu na Mkurugenzi wa Fedha ambapo fomu zitauzwa kwa Sh 150,000, Katibu Mkuu Msaidizi, Mkurugenzi wa Ufundi, Mkurugenzi wa Fedha Msaidizi na Mkurugenzi wa Habari na Uenezi kwa Sh 100,000 na fomu za ujumbe kwa Sh 50,000.Mwaipasi alisema watakaoruhusiwa kupiga kura ni wanachama ambao wana vitambulisho vya uanachama ambavyo hutolewa kwa Sh 5,000.Alitaja tarehe ya mwisho ya kuchukua fomu kuwa ni Mei 14, mwaka huu. Kabla ya kufanyika kwa uchaguzi huo kutakuwa na mkutano mkuu ambao utaanza mapema siku hiyo kisha baadaye kuendelea na uchaguzi.Rais huyo na Kocha wa timu ya taifa alihimiza makocha wa Tanzania bara na visiwani wajitokeze kuchukua fomu ili kuwapata viongozi wapya watakaoendeleza mchezo huo.Kuna jumla ya makocha 150 wanachama wa TSCA kutoka mikoa mbalimbali wanaotarajiwa kushiriki uchaguzi huo, ikiwa watakuwa wamelipa uanachama wao.Chama hicho kwa sasa kinaongozwa na Rais Mwaipasi, Katibu Mkuu, Amina Mfaume, Katibu Mkuu Msaidizi, Ameir Abdallah, Mkurugenzi wa Fedha alikuwa ni Lameck Borega ambaye alijiuzulu muda mrefu, msaidizi wake ni Zuber Likoko, Mkurugenzi wa Ufundi Kanisi Mabena na Mkurugenzi wa Habari, Michael Livingstone.Wengine ni Mwakilishi wa klabu John Beleka na wajumbe ni Mwalimu Mwalimu, Sheha Mohamed, Ezekiel Msaka na Tobias Mwagunga.  <topic>: MICHEZO 